Një mënyrë e re e luftimit të vjedhjes së identitetit në internet
Ekspertët e sigurisë thonë se mënyra si e mbani celularin mund të ndihmojë në luftimin e vjedhjes së identitetit
A mund të na ndihmojë mënyra se si e mbajmë celularin për të luftuar vjedhjet e identitetit apo mashtrimet në internet? Ekspertët e sigurisë mendojnë kjo është e mundur. Masat e sigurisë biometrike siç janë lexuesit e gjurmëve të gishtave janë një mjet me rëndësi për të luftuar mashtrimet, por një masë tjetër mbrojtëse përfshin biometrinë pasive, siç është këndi me të cilin e mbajmë celularin. Telefonat inteligjentë kanë lehtësuar blerjet, por si e dinë dyqanet në internet se kush është blerësi i vërtetë? Don Duncan i kompanisë “NuData Security” thotë se modelet që analizojnë sjelljet tona dixhitale mund të ndihmojnë kompanitë e internetit të përcaktojnë nëse jemi ne me të vërtetë që hyjmë në internet apo dikush me kredenciale të vjedhura. Këto janë të dhëna biometrike pasive dhe mund të ndihmojnë për t’i analizuar më mirë klientët, duke përdorur teknologjinë tashmë të integruar në pajisjet elektronike, si akselometri dhe sistemi global i navigimi, GPS. Ndryshe nga fjalëkalimet ose shenjat e gishtave të cilat duhet të futen fizikisht, të dhënat biometrike pasive punojnë në prapaskenë. Edhe faktorët si shpejtësia e shtypjes së butonit ose këndi në të cilin mbahet telefoni mund të bëhen mjete të vërtetimit të identitetit. Në epokën e shkeljeve të mëdha të privatësisës së të dhënave, biometria pasive ndoshta do të bëjë që dyqanet në internet të mos mbështeten vetëm tek fjalëkalimet. Firma NuData është në pronësi të kompanisë MasterCard, e cila tashmë po zbaton këtë teknologji për përdoruesit e saj. Për përdoruesit, siguria në internet do të varet gjithnjë e më shumë nga teknologjitë e reja dhe nga mënyra se sa ata vetë e vlerësojnë sigurinë.